Kære Børn og Forældre.

Tak for Jeres tålmodighed. Det er jo underligt ikke at vide noget særligt om, hvordan næste skoleår skal forløbe. Men nu begynder det at tage form, efter at hele lærergruppen har været samlet nogle gange. Det er en fantastisk samling af idérige, motiverede og arbejdsomme lærere (de er jo først ansat fra august). I kan se deres beskrivelser på hjemmesiden, hvis I ikke allerede har set dem.

Jeg vil sørge for, at I får mere information hen over sommeren, efterhånden som den yderligere planlægning skrider frem.

Det har været en fantastisk oplevelse for mig, at have været med de sidste 3 måneder omkring arbejdet med at starte en ny friskole.

Det lader sig kun gøre ved at ildsjæle brænder igennem, og det gør Jeres bestyrelse, den har I været gode til at vælge. Det er rigtig mange frivillige arbejdstimer, hver enkel har lagt for at nå hertil.

Første etape er ved at være slut på bedste vis. Nu er det op til Jer alle at støtte op om det videre forløb.

Vi er efter sommerferien ca. 3 lærere færre end nu til at undervise ca. det samme antal børn, og nu også med en 7. kl..

Den nye folkeskolereform har øget det vejledende timetal. Alle børnene skal have en dansk og en matematiktime mere om ugen, der skal undervises i engelsk fra 1. kl. og tysk fra 5. kl., ligesom der er lidt mere billedkunst og musik.

Dvs. at der skal undervises i væsentlig flere timer.

Det løser vi ved at 0.-1.kl., 2.-3. kl., 4.-5.kl. og 6.-7. kl. samlæses i forskellige fag. I de timer vil der af og til være 2 lærere på, alt efter behov.

Dorte bliver klasselærer i 0.-1. kl., Vicki i 2.-3. kl., Katrine i 4.-5. kl. og Merete i 6.-7. kl.. Hvis I har spørgsmål ang. skolegangen, er I velkommen til at kontakte dem.

I samlæsningen af klasserne vil der blive undervist på flere niveauer, så alle lærer optimalt. Eleverne vil få forskellige bøger og opgaver, der svarer til den klasse, de går i. Vi vil sørge for, at alle får den undervisning, som netop flytter dem og gør dem dygtigere.

Dagen starter med fælles morgensamling for alle hver dag. Her vil der blive sunget, spillet, fortalt og læst op af skiftende lærere. Familiemedlemmer er meget velkomne til at deltage, hver en dag man lyster.

Herefter har vi læsebånd, da vi mener, at gode læsevaner er grundlaget for den meste læring.

Så følger en motionsdel og frikvarter, hvorefter vi er klar til at gå i gang med de enkelte fag.

Vi har valgt at gøre alle fredage til fagdage. Dvs. dage hvor man har mulighed for at fordybe sig i et fag, ved at have samme fag hele dagen.

Så snart vi har årskalender, skemaer og andet klar, vil det blive meldt ud.

Foreløbig kan I sætte kryds ved første skoledag d. 11. august, for der starter Danmarks bedste Friskole. Program følger.

Hilsen Svend.

**Samlæste klasser og vejledende ugentlige lektioner skoleåret 2014-2015**

|  |  |  |  |  |  |  |  |
| --- | --- | --- | --- | --- | --- | --- | --- |
| **Klasse** | **0.+1.Kl** | **2.Kl** | **3.Kl** | **4.Kl** | **5.Kl** | **6.Kl** | **7.Kl** |
| **Dansk** |  | **10** | **9** | **7** | **7** | **7** | **7** |
| **Engelsk** |  | **1** | **2** | **2** | **3** | **3** | **3** |
| **Tysk/fransk** |  |  |  |  | **1** | **2** | **3** |
| **Historie** |  |  | **1** | **2** | **2** | **2** | **2** |
| **Kristendom** |  | **1** | **1** | **1** | **1** | **1** |  |
| **Matematik** |  | **5** | **5** | **5** | **5** | **5** | **5** |
| **Natur/teknik** |  | **2** | **2** | **3** | **3** | **2** |  |
| **Geografi** |  |  |  |  |  |  | **2** |
| **Biologi** |  |  |  |  |  |  | **2** |
| **Fysik/kemi** |  |  |  |  |  |  | **2** |
| **Idræt** |  | **2** | **2** | **3** | **3** | **3** | **2** |
| **Svømning** |  | **1** | **1** | **1** |  |  |  |
| **Musik** |  | **2** | **2** | **2** | **2** | **1** |  |
| **Billedkunst** |  | **2** | **2** | **2** | **1** |  |  |
| **Sløjd/hjem/hånd** |  |  |  | **3** | **4** | **4** | **3** |
| **Valgfag** |  |  |  |  |  |  | **2** |
| **Klassens tid** |  | **¾** | **¾** | **¾** | **¾** | **1** | **1** |
| **Vejledende i alt** | **25** | **25,75** | **26,75** | **30,75** | **31,75** | **32** | **34** |

**Dagsstruktur 2014-2015**

|  |  |  |  |  |  |
| --- | --- | --- | --- | --- | --- |
| **Tidspunkt** | **Mandag** | **Tirsdag** | **Onsdag** | **Torsdag** | **Fredag** |
| **8.15-8.35** | **Morgensamling** | **Morgensamling** | **Morgensamling** | **Morgensamling** | **Morgensamling** |
| **8.35-8.55** | **Læsebånd** | **Læsebånd** | **Læsebånd** | **Læsebånd** | **Læsebånd** |
| **8.55-9.05** | **Motion** | **Motion** | **Motion** | **Motion** | **Motion** |
| **9.05-9.15** | **Frikvarter** | **Frikvarter** | **Frikvarter** | **Frikvarter** | **Frikvarter** |
| **9.15-10.00** | **Fag** | **Fag** | **Fag** | **Fag** | **Fagdag** |
| **10.00-10.45** | **Fag** | **Fag** | **Fag** | **Fag** | **Fagdag** |
| **10.45-11.00** | **Spisepause** | **Spisepause** | **Spisepause** | **Spisepause** | **Spisepause** |
| **11.00-11.15** | **Frikvarter** | **Frikvarter** | **Frikvarter** | **Frikvarter** | **Frikvarter** |
| **11.15-11.55** | **Fag** | **Fag** | **Fag** | **Fag** | **Fagdag** |
| **11.55-12.35** | **Fag** | **Fag** | **Fag** | **Fag** | **Fagdag** |
| **12.35-12.50** | **Frikvarter** | **Frikvarter** | **Frikvarter** | **Frikvarter** |  |
| **12.50-13.35** | **Fag** | **Fag** | **Fag** | **Fag** |  |
| **13.35-14.20** | **Fag** | **Fag** | **Fag** | **Fag** |  |